Brittanje se jongste orgaanskenker net 2 uur oudDie berig in die Daily Mirror. Volgens ŉ berig van die BBC is Teddy Houlston op 22 April verlede jaar kort ná sy geboorte dood en sy niere is gebruik om ŉ volwassene se lewe te red. Vroeër vanjaar is ŉ meisie wat ses dae oud was se niere en lewerselle gebruik vir twee ontvangers nadat haar hart gaan staan het. Daar is toe aangevoer dat sy Brittanje se jongste orgaanskenker nóg was. Mike Houlston, Teddy se pa, het gesê sy seun was in lewe en dood ŉ held. “Dit is onmoontlik om te verduidelik hoe trots ons op hom is,” het hy aan die Daily Mirror gesê. Jess Evans, Teddy se ma, was met ŉ tweeling swanger toe sy op 12 weke gehoor het dat een van die twee baie siek is. Teddy het ŉ rare siekte gehad wat verhoed het dat sy brein en skedel ontwikkel. Babas met Teddy se toestand gaan gewoonlik in die baarmoeder dood, word stilgebore of lewe ŉ paar minute na hul geboorte. Evans het aan die Daily Mirror gesê dit was “sielvernietigend” om van Teddy se toestand te hoor. Dokters het die paartjie aangemoedig om ŉ aborsie te oorweeg, maar Evans het besluit om voort te gaan met die swangerskap en hul baba se organe te skenk. Die oorplanting is minute ná Teddy se dood gedoen. Houlston, Evans en Teddy se tweelingboetie, Noah, het Woensdag sy graf besoek op die herdenking van sy dood. “Hoewel hy nie vir baie lank saam met ons was nie en ons hom in die wêreld gebring het met die wete dat hy nie sal leef nie, is ons verskriklik trots op sy heldhaftigheid,” het Evans gesê. Daar is tans nagenoeg 7 000 pasiënte in Brittanje wat op orgaanskenkings wag.